Avainsanat

Tiivistelmä



Avainsanat

1. Kartellit tai muut yhteistoimintajärjestelyt – Kilpailua rajoittava vaikutus – Arviointiperusteet – SEUT 101 artiklan tavoitteet – Kilpailun suojeleminen sinänsä

(SEUT 101 artikla)

2. Kartellit tai muut yhteistoimintajärjestelyt – Kilpailua rajoittava vaikutus – Arviointiperusteet – Kilpailunvastainen tarkoitus – Riittävä todentaminen – Sillä, että yritys, jolle aiheutuu haittaa kartellista, toimii markkinoilla väitetysti lainvastaisesti, ei ole merkitystä

(SEUT 101 artiklan 1 kohta)

3. Kartellit tai muut yhteistoimintajärjestelyt – Yritysten väliset sopimukset – Osallistuminen kokouksiin, joilla on kilpailunvastainen tarkoitus – Yrityksen joutuminen vastuuseen elintensä menettelystä – Vastuun syntymisen edellytykset – Näyttöä yrityksen sääntömääräisen edustajan henkilökohtaisesta menettelystä tai työntekijälle myönnetystä valtuutuksesta osallistua kokouksiin ei tarvita

(SEUT 101 artiklan 1 kohta)

4. Kartellit tai muut yhteistoimintajärjestelyt – Kielto – Poikkeus – Edellytykset – Kumulatiivisuus

(SEUT 101 artiklan 1 ja 3 kohta)

Tiivistelmä

1. SEUT 101 artiklalla ei pyritä yksinomaan kilpailijoiden tai kuluttajien intressien suojelemiseen, vaan sillä pyritään myös suojelemaan markkinoiden rakennetta ja siten kilpailua sinänsä.

(ks. 18 kohta)

2. SEUT 101 artiklaa on tulkittava siten, että sillä, että yritys, jolle aiheutuu haittaa kartellisopimuksesta, jonka tarkoituksena on rajoittaa kilpailua, harjoitti toimintaansa väitetysti lainvastaisesti merkityksellisillä markkinoilla kartellisopimuksen tekohetkellä, ei ole merkitystä sen kysymyksen kannalta, rikottiinko kyseisellä kartellisopimuksella SEUT 101 artiklaa.

Lakisääteisten säännösten noudattamisen varmistaminen on viranomaisten eikä yksityisten yritysten tai yritysten yhteenliittymien tehtävä.

(ks. 20 ja 21 kohta sekä tuomiolauselman 1 kohta)

3. SEUT 101 artiklan 1 kohtaa on tulkittava siten, että sen toteaminen, että on tehty kilpailua rajoittava sopimus, ei edellytä näyttöä siitä, että yrityksen sääntömääräinen edustaja on henkilökohtaisesti syyllistynyt kyseiseen menettelyyn tai on henkilökohtaisesti hyväksynyt valtuutuksen muodossa yrityksen palveluksessa olevan sellaisen henkilön menettelyn, joka on osallistunut kilpailunvastaiseen kokoukseen.

SEUT 101 artiklan soveltaminen ei edellytä kyseessä olevan yrityksen osakkaiden tai ylimmän johdon toimia tai edes tietoisuutta asiasta vaan sellaisen henkilön toimintaa, jolla on oikeus toimia yrityksen lukuun.

(ks. 25 ja 28 kohta sekä tuomiolauselman 2 kohta)

4. SEUT 101 artiklan 3 kohtaa on tulkittava siten, että sitä voidaan soveltaa SEUT 101 artiklan 1 kohdassa kiellettyyn sopimukseen vain, kun siihen vetoava yritys osoittaa, että siinä määrätyt neljä kumulatiivista edellytystä täyttyvät.

Vaikka tässä yhteydessä sopimuksella, jolla toimija pyritään pakottamaan noudattamaan kansallista lainsäädäntöä, edistettäisiinkin taloudellista kehitystä, SEUT 101 artiklan 3 kohtaa ei voida soveltaa siihen, koska kyseisellä sopimuksella toimijalle asetetaan rajoituksia, jotka eivät ole välttämättömiä tavoitellun päämäärän saavuttamiseksi. Näin on silloin, kun sopimuksen osapuolina olevien yritysten on ilmoitettava toimivaltaisille viranomaisille toimijan menettelystä eikä itse poistaa markkinoilta tätä kilpailevaa yritystä.

(ks. 35 ja 36 kohta sekä tuomiolauselman 3 kohta)